ተቋማት  ችግር ፈቺ ጥናትና ምርምር በማካሄድ አምራች ኢንዱስትሪውን መደገፍ እንዳለባቸው ተገለፀ
ኢንስቲትዩቶች ችግር ፈቺ ጥናትና ምርምር በማካሄድ አምራች ኢንዱስትሪውን መደገፍ አለባቸው ሲል ንግድና ኢንዱስትሪ ሚኒስቴር አስታወቀ፡፡ሚኒስቴር በመስሪያ ቤቱ የ2011 በጀት ዓመት እቅድ አፈጻጸሙን በስሩ ካሉ 15 ተጠሪ ተቋማት አመራሮች ጋር በቢሾፍቱ ከተማ እየገመገመ ይገኛል፡፡የንግድና ኢንዱስትሪ ሚኒስትር ወ/ሮ ፈትለወርቅ ገ/እግዚአብሔር ኢንስቲትዩቶች ኢንዱስትሪውን በሚፈለገው ደረጃ እየደገፉ አይደለም ብለዋል፡፡ኢንስቲትዩቶች ሲቋቋሙ ዋና ተልኳቸው ጥናት በማካሄድ ኢንዱስትሪውን ማሳደግ ስለሆነ ወደዚህ መደበኛ ስራቸው ገብተው ችግር ፈቺ ጥናትና ምርምር ማካሄድ እንዳለባቸው ተናግረዋል፡፡የወጪ ንግድ ችግሮችን በመለየት የአገራትን የገበያ ፍላጎት እንዲሁም የአገር ውስጥ ምርቶች ገበያ የሚያገኙበትን አገራት መለየት የሚሉትን በማጥናት ለኢንዱስትሪው የመፍትሄ ምንጭ መሆን አለባቸው ብለዋል ሚኒስትሯ፡፡በሌላ በኩል ኢንስቲትዩቶች የራሳቸው ቢሮና የጥናትና ምርምር ቦታ እንዲኖራቸው ንግድና ኢንዱስትሪ ሚኒስቴር ድጋፍ ያደርጋል ተብሏል፡፡በተጨማሪም የአገሪቷን አጠቃላይ ትራንስፎርሜሽን እውን ለማድረግ በአምራች ኢንዱስትሪው ሴክተር ለውጥ ማምጣት ይገባል የተባለ ሲሆን ለዚህም በዘርፉ ያላውን የስራ ባህል መቀየር እንደሚያስፈልግ ተነግሯል፡፡ምንጭ፦ንግድና ኢንዱስትሪ ሚኒስቴር